पटना। बिहार के उपमुख्यमंत्री तेजस्वी यादव ने मुख्यमंत्री नीतीश कुमार से नोंक-झोंक की बात तो मानी, लेकिन कहा कि हमारी विरासत समाजवादी की हैं। मीडिया से बात करते हुए राजद नेता और उपमुख्यमंत्री तेजस्वी यादव ने कहा कि हमारे(नीतीश-तेजस्वी) बीच नोकझोंक होती रही, लेकिन हम समाजवादी लोग हैं। एक घर में तो भाई-भाई में लड़ाई होती ही है। लेकिन हमारे जो पुरखों की समाजवादी विरासत है उसे कोई और थोड़ी ले जाएगा।
उन्होंने यह भी कहा कि बिहार में सत्ता परिवर्तन के बाद आज पहली बार हमारी मुलाकात हमारे घटक दलों के शीर्ष नेतृत्व से हुई। डी. राजा, येचुरी जी और सोनिया गांधी से हमारी मुलाकात हुई है। सभी ने हमें बधाई दी। महागठबंधन की ये सरकार मज़बूती से चलेगी। ये जनता की सरकार है। बीजेपी का तो मतलब ही है 'बड़का झूठा पार्टी'। एक वीडियो एडिट करके चलाया गया जिसका जवाब हमने ट्वीट में दे दिया। गिरिराज सिंह से पूछिए कि थोड़ी हिम्मत जुटाकर अपने प्रधानमंत्री से पूछें कि 2 करोड़ रोज़गार का क्या हुआ, बिहार में 19 लाख रोज़गार का क्या हुआ।
भारतीय कम्युनिस्ट पार्टी (मार्क्सवादी) के महासचिव श्री सीताराम येचुरी जी एवं भारतीय कम्युनिस्ट पार्टी के महासचिव श्री डी राजा जी से मिलकर देश और राज्य की वर्तमान सामाजिक, आर्थिक व राजनीतिक परिस्थितियों पर सकारात्मक चर्चा हुई। लोकतंत्र की जननी बिहार ने फिर देश को दिशा दिखाई है। pic.twitter.com/YDxT27R5NB
— Tejashwi Yadav (@yadavtejashwi) August 12, 2022
बता दें कि तेजस्वी यादव ने शुक्रवार को सोनिया गांधी से मुलाकात की। तेजस्वी यादव ने सोनिया से मुलाकात के बाद कहा कि बिहार के तमाम घटनाक्रम के बाद मैं कल रात दिल्ली आया। मैं दिल्ली में सीताराम येचुरी, डी राजा, सोनिया गांधी से मिला। सभी ने हमें बधाई दी और नीतीश कुमार की सरकार का स्वागत किया।